In nomine sancte et individue trinitatis, ego Vuido comes Nivernensis, omnibus fidelibus presentibus et futuris in perpetuum. Certum est quod proavus meus Willelmus comes Niv. ecclesiam beati Stephani prothomartyris, in suburbio Nivernis sitam, summa diligentia reædificavit et reædificatam ordini monastico et ecclesiæ Cluniacensi obtulit. Dedit etiam burgum quod juxta ecclesiam situm est ab omni exactione et consuetudine liberum, ita quod homines burgi, nec comiti, nec alicui, sibi succedentium, servirent, nisi tantum monachis. Dedit etiam eis liberum ingressum et egressum, et facultatem vendendi et emendi per totam terram suam sine impedimento. Sed quia frater meus Willelmus qui ultra mare obiit et requiescit in Bethleem, in burgensibus contra præfatam libertatem, novas exactiones et impositiones facere cæpit, reclamantibus et egre ferentibus monachis, hoc pacto dimisit: videlicet quod pro tribus causis tantummodo, si captus se redimeret, si filiam suam nuptiis traderet, si Hyerosolimam pergeret, tria millia solidorum per manum prioris a burgensibus haberet, quod ego amore Dei et venerabilis Stephani confirmo... Rem istam sicut definita et determinata est in presenti juravi ego tenere. Juravit et Raynaldus frater meus et uxor mea laudavit. Fuit etiam in juramento meo quod si contigerit me habere hæredem masculum qui usque ad annos discretionis perveniat, cum submonitus fuero a priore, vel a monachis, faciam eum similiter jurare quod in carta continetur... Huic autem cartæ testimonium perhibent sigilla apposita et nomina eorum qui huic pactioni et confirmationi meæ adfuerunt quæ hic adscribi volui: Bernardus episcopus Niv. Tibaldus decanus. Et de militibus meis: Abbo vicecomes, Guarnerius de Triagnel senescallus, Ebraldus de Charentum, Rainaldus de Marchia, Guillelmus de Uselo, Guido de Nivernis, Iterius qui tunc erat prepositus Nivernensis. Et de monachis: domnus Stephanus abbas Cluniacensis, Bernardus prior S. Stephani, Humbertus sacrista Cluniacensis, Rotgerius capellanus abbatis Cluniacensis, Radulphus de Arcevalla, Stephanus, prior de Luperciaco, Hugo prior de S. Salvatore, Johannes prior de S. Reveriano, Martinus subprior S. Stephani, Constancius sacrista, Guillelmus cellarius, Richardus. Et de burgensibus: Girardus, prepositus, Arnulphus de Germiniaco, Roclenus de Montepodio, Humbertus frater ejus, Arnulphus de Borbono, Petrus de Germigniaco, Hugo de Velcia, Amicus, Baldus, Stephanus mariscaldus et alii multi. Factum est hoc publice apud S. Stephanum Niv. anno ab incarnatione Domini, Mº centesimo septuagesimo primo, regnante Ludovico Francorum rege.